Os visigodos estioron un pueblo chermanico. Son a branca occidental d'os godos y ocupaban enantes d'a invasión hunna un territorio que correspondeba d'alto u baixo a l'antiga Dacia. En os tiempos d'as primeras invasions d'o Imperio Román os visigodos emigroron ta Europa Occidental, on facioron liga con o Imperio Román d'Occident contra atros pueblos chermanicos invasors y contra os hunnos. Os visigodos aduyoron a los romans a forachitar a los vandalos y alans d'Hispania y a vencer a Atila en a batalla d'os Campos Catalaunicos. Os visigodos formoron un primer estato en o sud d'a Galia con capital en Tolosa y dimpués en fuoron forachitatos ta Hispania y formoron un estato visigodo con capital en Toledo que duró dica a invasión musulmana. Dimpués d'a invasión musulmana bels visigodos podioron conseguir alianzas u pactos con os musulmans y controlar d'esta traza localment os suyos territorios, como estió o caso d'o conte Casio, l'establidor d'o Banu Qasi. Con o tiempo s'asimiloron a la clase dirichent musulmana u emigroron enta a Gallaecia u Cantabria. Os visigodos estioron arrians més tiempo que atros pueblos chermanicos.